Haraldur Johannessen hefur verið Ríkislögreglustjóri frá árinu 1998 en hættir nú í árslok . Haraldur Johannessen ríkislögreglustjóri hefur óskað eftir því að hætta störfum um áramótin að því er RÚV greinir frá uppúr bréfi sem hann sendi samstarfsmönnum sínum í morgun . Í bréfinu býðst hann til að vera ráðherra innan handar og gefa ráð fyrir endurskipulagningu löggæslumála á Íslandi . Áslaug Arna Sigurbjörnsdóttir dmsmálaráðherra hefur boðað til blaðamannafundar um lögregluna klukkan 13:00 í dag . Haraldur hefur starfað sem ríkislögreglustjóri frá árinu 1998 , en þar áður starfaði hann fyrst sem varalögreglustjóri í Reykjavík í tvö ár og um átta ár sem fangelsismálastjóri . Haraldur er sonur hjónanna Matthíasar Johannessens skálds og fyrrverandi ritstjóra Morgunblaðsins og Hönnu Johannessen hárgreiðslumeistara . Vill sameina lögregluna í eitt embætti , lögreglustjórar lýsa vantrausti Haraldur segir í bréfinu að honum finnist óhjákvæmilegt og heillavænlegast að í fámennu samfélagi eins og Íslandi sé einn lögreglustjóri , það er eitt æðsta embætti í einu löggæsludæmi . Það myndi stuðla að meiri skilvirkni og betri nýtingu á skattfé . Það var einmitt viðtal í Morgunblaðinu sem átta af 9 lögreglustjórar lögregluembætta landsins báru fyrir sig þegar þeir lýstu vantrausti á Haraldi sem Ríkislögreglustjóra . Þar hafði hann þó vísað í átök sem þegar höfðu verið í gangi þar sem hann sagði að verið væri að dreifa rangfærslum og rógburði um hann til að hrekja sig úr embætti . Óðinn fjallaði ítarlega um deilurnar í septemberlok . Haraldur sjálfur segir ástæðu deilnanna vera vegna inngripa hans í starfshætti og framkomu einstakra lögreglumanna sem og óánægju með að aðilar hafi ekki fengið þann framgang innan lögreglunnar sem þeir höfðu óskað eftir . Jafnframt sagði hann að ef til starfsloka hans kæmi leiddi það til ítarlegri umfjöllunar hans um valdabaráttuna sem hann sagði vera bak við tjöldin . Í október var greint frá því að dómsmálaráðuneytið hafði ákveðið að áminna ekki Harald vegna bréfs sem hann sendi á bréfsefni embættisins þar sem hann andmælti umfjöllun þeirra um efnahagsbrotadeild ríkislögreglustjóra . Sakaði hann þar fjölmiðlamennina um að bera ábyrgð á svokallaðri ólögmætri meingerð , sem er lögfræðilegt hugtak yfir árás á æru og heiður viðkomandi .